Belarus va Qrimdagi Rossiya qo'shinlarining sun'iy yo'ldoshdan olingan yangi suratlari e'lon qilindi

Rossiya Belarus va Qrimga qo'shin kiritishda davom etayotgani va ularning sun'iy yo'ldoshdan olingan suratlari e'lon qilindi. Bu haqda “Military Times” xabar berdi.
Ma'lum qilinishicha, suratda Qrimdagi Oktyabrskiy aerodromiga joylashgan rus qo'shinlari tasvirlangan.
“Qrimda 10 fevral kuni Oktyabrskiy aerodromida qo'shin va texnikaning yangi yirik joylashuvi kuzatildi. Simferopol shimolidagi bu tashlandiq aerodromga 550 dan ortiq harbiy chodir va yuzlab texnika yetib keldi”, deyiladi xabarda.
Shuningdek, yangi qo'shinlar Novozerniy yaqinida va Qrimning Slavnoe qishlog'iga joylashtirilgani aytilgan. Suratlarda bir nechta raketa tizimlari va yangi kelgan zirhli transport vositalarini ko'rish mumkin.
Bundan tashqari, Rossiya Ukraina bilan chegaradan 45 kilometr uzoqlikda joylashgan Rechitsa (Belarus) shahriga jangovar guruhni joylashtirgani qayd etilgan. Shuningdek, Rossiyada yaqinda Ukraina chegarasidan 110 kilometr uzoqlikdagi Kursk poligoniga qo'shinlarning katta kontingenti yetib kelgan.
“Qo'shimcha texnikalar kelishda davom etmoqda”, deyilgan xabarda va qo'shimcha askar va kuchlarni joylashtirishga tayyorgarlik ko'rilayotgani aytilgan.
Avvalroq Ukraina chegarasidagi Rossiya qo'shinlarining yangi sun'iy yo'ldosh tasvirlari e'lon qilingandi. Shuningdek, Ukraina chegarasidagi qo'shinlarning umumiy soni ochiqlangan.